Tsoenami-waarskuwing na groot aardbewingArgieffoto Die aardbewing wat 7,9 gemeet het, het sowat 49 km oos van Taron, in Papoea-Nieu-Guinee, voorgekom teen ŉ diepte van 103 km. Aardbewings wat dieper voorkom, is geneig om minder skade aan te rig as aardbewings wat na aan die oppervlak voorkom. Die Stille Oseaan se Tsoenami-waarskuwingsentrum het ŉ waarskuwing uitgereik vir Papoea-Nieu-Guinee en nabygeleë areas. ŉ Tsoenami-waarskuwing is intussen ook vir Nieu-Seeland uitgereik. Dié land se departement van verdediging en noodbestuur het inwoners gemaan om uit die water te bly. Die departement het egter gesê dit is nie nou nodig om te ontruim nie. Die aardbewing het dorpies naby die episentrum geskud, maar is nie in die land se hoofstad, Port Moresby, waargeneem nie. Daar was geen onmiddellike berigte van skade of sterftes nie. Papoea-Nieu-Guinee is kwesbaar vir aardbewings weens sy ligging in die sogenaamde “ring van vuur” in die Stille Oseaan, waar kragtige aardbewings en vulkaniese uitbarstings algemeen is.